CELEX: 32015D2217
Language: lv
Date: 2015-11-27 00:00:00
Title: Komisijas Īstenošanas lēmums (ES) 2015/2217 (2015. gada 27. novembris) par pasākumiem, lai novērstu mutes un nagu sērgas vīrusa ievešanu Savienībā no Lībijas un Marokas (izziņots ar dokumenta numuru C(2015) 8223) (Dokuments attiecas uz EEZ)

1.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 314/60
            
         KOMISIJAS ĪSTENOŠANAS LĒMUMS (ES) 2015/2217
   (2015. gada 27. novembris)
   par pasākumiem, lai novērstu mutes un nagu sērgas vīrusa ievešanu Savienībā no Lībijas un Marokas
   
      
         (izziņots ar dokumenta numuru C(2015) 8223)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 6. punktu,
   ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 5. punktu,
   tā kā:
   
               (1)
            
            
               Ar Direktīvu 91/496/EEK nosaka principus, kuri reglamentē veterinārās pārbaudes attiecībā uz dzīvniekiem, ko ieved Savienībā no trešām valstīm. Tajā noteikti pasākumi, ko Komisija var pieņemt, ja trešās valsts teritorijā parādās vai izplatās slimība, kas var radīt nopietnus draudus dzīvnieku vai cilvēku veselībai.
            
         
               (2)
            
            
               Ar Direktīvu 97/78/EK nosaka principus, kuri reglamentē veterinārās pārbaudes attiecībā uz produktiem, ko ieved Savienībā no trešām valstīm. Tajā noteikti pasākumi, ko Komisija var pieņemt, ja trešās valsts teritorijā parādās vai izplatās slimība, kas var radīt nopietnus draudus dzīvnieku vai cilvēku veselībai.
            
         
               (3)
            
            
               Mutes un nagu sērga ir viena no lipīgākajām liellopu, aitu, kazu un cūku slimībām. Slimību izraisošais vīruss var strauji izplatīties, jo īpaši tad, ja tiek patērēti no inficētiem dzīvniekiem iegūti produkti un lietoti inficēti priekšmeti, tostarp transports, piemēram, lauksaimniecības dzīvnieku transportlīdzekļi. Vīruss var saglabāties arī inficētajā vidē ārpus saimniekdzīvnieka vairākas nedēļas atkarībā no temperatūras.
            
         
               (4)
            
            
               Pēc mutes un nagu sērgas uzliesmojumiem 2014. gadā Alžīrijā, Lībijā un Tunisijā ar Komisijas Īstenošanas lēmumu 2014/689/ES (3) tika paredzēti aizsardzības pasākumi, lai nepieļautu minētās slimības ievešanu Savienībā.
            
         
               (5)
            
            
               Konkrēti ar Īstenošanas lēmumu 2014/689/ES tika noteikti pasākumi par lauksaimniecības dzīvnieku transportlīdzekļu un kuģu no Alžīrijas, Lībijas un Tunisijas tīrīšanu un dezinficēšanu. Tā kā Maroka ir potenciāla tranzīta valsts lauksaimniecības dzīvnieku transportlīdzekļiem, kas atgriežas Savienībā no Alžīrijas, Lībijas un Tunisijas, šie pasākumi attiecās arī uz transportlīdzekļiem un kuģiem no šīs valsts. Minētais lēmums bija piemērojams līdz 2015. gada 1. oktobrim.
            
         
               (6)
            
            
               Maroka 2015. gada 2. novembrī apstiprināja Pasaules Dzīvnieku veselības organizācijai (OIE) mutes un nagu sērgas serotipa O uzliesmojumu valsts rietumu daļā.
            
         
               (7)
            
            
               Mutes un nagu sērgas sastopamība Marokā var radīt nopietnu risku Savienības lauksaimniecības dzīvnieku populācijai.
            
         
               (8)
            
            
               Situācija saistībā ar mutes un nagu sērgu Lībijā joprojām ir neskaidra, un uz šo valsti no ES dalībvalstīm tiek eksportēts ievērojams skaits dzīvu liellopu sūtījumu.
            
         
               (9)
            
            
               Turklāt Lībija un Maroka ir potenciālas tranzīta valstis lauksaimniecības dzīvnieku transportlīdzekļiem, kas atgriežas Savienībā no citām Āfrikas valstīm.
            
         
               (10)
            
            
               Tādēļ mutes un nagu sērgas situācija Lībijā un Marokā liek pieņemt aizsardzības pasākumus Savienības līmenī, ņemot vērā mutes un nagu sērgas vīrusa izdzīvošanu vidē un šā vīrusa potenciālos inficēšanās ceļus.
            
         
               (11)
            
            
               Lauksaimniecības dzīvnieku transportlīdzekļi un kuģi, kurus izmanto dzīvu dzīvnieku pārvadāšanai uz Lībiju un Maroku, var būt inficēti ar mutes un nagu sērgas vīrusu šajās valstīs un tādējādi var radīt slimības ievešanas risku pēc to atgriešanās Savienībā.
            
         
               (12)
            
            
               Vispiemērotākais veids, kā mazināt ātras vīrusa izplatības risku lielos attālumos, ir atbilstoša lauksaimniecības dzīvnieku transportlīdzekļu un kuģu tīrīšana un dezinficēšana.
            
         
               (13)
            
            
               Tāpēc ir lietderīgi nodrošināt, ka visi lauksaimniecības dzīvnieku transportlīdzekļi un kuģi, kas pārvadājuši dzīvus dzīvniekus uz galamērķiem Lībijā un Marokā, tiktu atbilstoši iztīrīti un dezinficēti un lai šī tīrīšana un dezinficēšana tiktu pienācīgi dokumentēta deklarācijā, ko operators vai vadītājs ievešanas punktā Savienībā iesniedz kompetentajai iestādei.
            
         
               (14)
            
            
               Operatoram vai vadītājam būtu jānodrošina, ka sertifikātu par katra lauksaimniecības dzīvnieku transportlīdzekļa un kuģa, kas pārvadājuši dzīvus dzīvniekus uz galamērķiem Lībijā un Marokā, tīrīšanu un dezinficēšanu glabā vismaz trīs gadus.
            
         
               (15)
            
            
               Dalībvalstīm vajadzētu arī būt iespējai noteikt, ka tādiem transportlīdzekļiem, kuri transportē barību no slimības skartajām valstīm vai ir transportējuši barību uz tām un attiecībā uz kuriem nevar izslēgt būtisku mutes un nagu sērgas ievešanas risku Savienības teritorijā, uz vietas jādezinficē riteņi vai jebkura cita transportlīdzekļa daļa, ja to uzskata par nepieciešamu, lai mazinātu minēto risku.
            
         
               (16)
            
            
               Turklāt, lai gan tādu dzīvu dzīvnieku sugu, kuras ir uzņēmīgas pret mutes un nagu sērgu, imports nav atļauts no nevienas valsts Āfrikā, saskaņā ar Padomes Direktīvu 2009/156/EK (4) konkrētu kategoriju zirgu dzimtas dzīvniekus ir atļauts importēt no Marokas, un saskaņā ar Komisijas Lēmumu 2010/57/ES (5) zirgu dzimtas dzīvnieki no šīs trešās valsts ceļā uz citu trešo valsti drīkst šķērsot Savienības teritoriju tranzītā. Tādēļ dalībvalstīm vajadzētu būt iespējai noteikt, ka tādiem lauksaimniecības dzīvnieku transportlīdzekļiem, kuri transportē zirgu dzimtas dzīvniekus no minētās trešās valsts, uz vietas jādezinficē riteņi vai jebkura cita transportlīdzekļa daļa, ja to uzskata par nepieciešamu, lai mazinātu mutes un nagu sērgas ievešanas risku Savienībā.
            
         
               (17)
            
            
               Šajā lēmumā paredzētie pasākumi būtu jāpiemēro uz laiku, kas ļauj pilnībā izvērtēt mutes un nagu sērgas attīstību tās skartajās teritorijās.
            
         
               (18)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Šajā lēmumā “lauksaimniecības dzīvnieku transportlīdzeklis” vai “lauksaimniecības dzīvnieku kuģis” ir ikviens transportlīdzeklis vai kuģis, ko izmanto vai kas ir izmantots dzīvu sauszemes dzīvnieku pārvadāšanai.
   2. pants
   1.   Dalībvalstis nodrošina, ka lauksaimniecības dzīvnieku transportlīdzekļa vai lauksaimniecības dzīvnieku kuģa operators vai vadītājs, ierodoties no Lībijas un Marokas, tās dalībvalsts kompetentajai iestādei, kurā atrodas iebraukšanas vieta Savienībā, sniedz informāciju, kas apliecina, ka lauksaimniecības dzīvnieku vai kravas nodalījums, vajadzības gadījumā arī kravas transportlīdzekļa virsbūve, iekraušanas rampa, aprīkojums, kas bijis saskarē ar dzīvniekiem, riteņi un vadītāja kabīne, kā arī izkraušanas laikā izmantotais aizsargtērps/apavi pēc pēdējās dzīvnieku izkraušanas ir iztīrīti un dezinficēti.
   2.   Informāciju, kas minēta 1. punktā, iekļauj deklarācijā, kas aizpildīta saskaņā ar I pielikumā sniegto paraugu vai jebkādā citā līdzvērtīgā formātā, kurā iekļauta vismaz paraugā minētā informācija.
   3.   Kompetentā iestāde 2. punktā minēto deklarācijas oriģinālu glabā trīs gadus.
   3. pants
   1.   Tās dalībvalsts kompetentā iestāde, kurā atrodas ievešanas vieta Savienībā, vizuāli pārbauda lauksaimniecības dzīvnieku transportlīdzekļus, kas iebrauc no Lībijas un Marokas, lai noteiktu, vai tie ir pietiekami labi iztīrīti un dezinficēti.
   2.   Kompetentā iestāde, kas dalībvalstī atbild par veterinārā sertifikāta izsniegšanu iekraujamo dzīvu dzīvnieku importam Lībijā un Marokā, vizuāli pārbauda lauksaimniecības dzīvnieku kuģus, lai noteiktu, vai tie ir pietiekami labi iztīrīti un dezinficēti pirms dzīvnieku iekraušanas.
   3.   Ja 1. un 2. punktā minētās pārbaudes liecina, ka tīrīšana un dezinfekcija veikta pietiekami labi, vai ja kompetentās iestādes papildus 1. punktā noteiktajiem pasākumiem noteikušas, organizējušas un veikušas tādu iepriekš tīrītu lauksaimniecības dzīvnieku transportlīdzekļu vai kuģu papildu dezinfekciju, kompetentā iestāde apstiprina šo faktu, izdodot sertifikātu atbilstīgi II pielikumā sniegtajam paraugam.
   4.   Ja 1. un 2. punktā minētās pārbaudes liecina, ka lauksaimniecības dzīvnieku transportlīdzekļa vai kuģa tīrīšana un dezinfekcija nav veikta pietiekami labi, kompetentā iestāde veic vienu no šiem pasākumiem:
   
               a)
            
            
               veic lauksaimniecības dzīvnieku transportlīdzekļa vai kuģa pienācīgu tīrīšanu un dezinficēšanu vietā, ko iespējami tuvu ievešanas vietai attiecīgajā dalībvalstī izraudzījusies kompetentā iestāde, un izdod 3. punktā norādīto sertifikātu;
            
         
               b)
            
            
               ja ievešanas vietas tuvumā nav pienācīga aprīkojuma tīrīšanai vai dezinfekcijai vai ja pastāv risks, ka dzīvnieku produktu atliekas no neiztīrītā lauksaimniecības dzīvnieku transportlīdzekļa vai kuģa var nonākt apkārtējā vidē:
               
                           i)
                        
                        
                           lauksaimniecības dzīvnieku transportlīdzeklim vai kuģim neļauj iebraukt Savienībā; vai
                        
                     
                           ii)
                        
                        
                           uz vietas veic neapmierinoši iztīrītā un dezinficētā lauksaimniecības dzīvnieku transportlīdzekļa vai kuģa sākotnēju dezinfekciju, līdz tiek piemēroti pasākumi, kas paredzēti a) apakšpunktā.
                        
                     
         5.   Šā panta 3. punktā minētā sertifikāta oriģinālu lauksaimniecības dzīvnieku transportlīdzekļa operators vai vadītājs glabā trīs gadus. Sertifikāta kopiju kompetentā iestāde glabā trīs gadus.
   4. pants
   Tās dalībvalsts kompetentā iestāde, kurā atrodas ievešanas punkts Savienībā, var noteikt, ka jebkuram transportlīdzeklim, kas ir transportējis barību no Lībijas un Marokas vai uz tām, un attiecībā uz kuru nevar izslēgt būtisku mutes un nagu sērgas ievešanas risku Savienības teritorijā, uz vietas jādezinficē riteņi vai jebkura cita transportlīdzekļa daļa, ja to uzskata par nepieciešamu, lai mazinātu minēto risku.
   5. pants
   Tās dalībvalsts kompetentā iestāde, kurā atrodas ievešanai Savienībā paredzētais robežkontroles punkts, var noteikt, ka transportlīdzekļiem, kas pārvadā tādus zirgu dzimtas dzīvniekus no Marokas, kurus ieved Savienībā saskaņā ar Direktīvas 2009/156/EK noteikumiem un, tranzīta gadījumā, saskaņā ar Lēmumu 2010/57/ES un attiecībā uz kuriem nevar izslēgt būtisku mutes un nagu sērgas ievešanas risku Savienības teritorijā, uz vietas jādezinficē riteņi vai jebkura cita transportlīdzekļa daļa, ja to uzskata par nepieciešamu, lai mazinātu minēto risku.
   6. pants
   Šo lēmumu piemēro līdz 2016. gada 31. decembrim.
   7. pants
   Šis lēmums ir adresēts dalībvalstīm.
   
      Briselē, 2015. gada 27. novembrī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 268, 24.9.1991., 56. lpp.
   
   
      (2)  OV L 24, 30.1.1998., 9. lpp.
   
   
      (3)  Komisijas 2014. gada 29. septembra Īstenošanas lēmums 2014/689/ES par pasākumiem, lai novērstu mutes un nagu sērgas vīrusa ievešanu Savienībā no Alžīrijas, Lībijas, Marokas un Tunisijas (OV L 287, 1.10.2014., 27. lpp.).
   
      (4)  Padomes 2009. gada 30. novembra Direktīva 2009/156/EK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (OV L 192, 23.7.2010., 1. lpp.).
   
      (5)  Komisijas 2010. gada 3. februāra Lēmums 2010/57/ES, ar ko nosaka veselības garantijas attiecībā uz tādu zirgu dzimtas dzīvnieku tranzītu, kurus transportē caur teritorijām, kas uzskaitītas Padomes Direktīvas 97/78/EK I pielikumā (OV L 32, 4.2.2010., 9. lpp.).
   
      I PIELIKUMS
      
         Deklarācijas paraugs, ko iesniedz lauksaimniecības dzīvnieku transportlīdzekļa/kuģa operators/vadītājs, kurš iebrauc no Lībijas un Marokas
      
      Es, lauksaimniecības dzīvnieku transportlīdzekļa/kuģa … (1) operators/vadītājs,
      deklarēju, ka:
      
                  —
               
               
                  dzīvnieku un barības pēdējā izkraušana notikusi:
                  
                              Valsts, reģions, vieta
                           
                           
                              Datums (dd.mm.gggg.)
                           
                           
                              Laiks (hh.mm)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  pēc izkraušanas lauksaimniecības dzīvnieku transportlīdzeklis/kuģis ir iztīrīts un dezinficēts. Iztīrīts un dezinficēts lauksaimniecības dzīvnieku vai kravas nodalījums, [kravas transportlīdzekļa virsbūve] (2), iekraušanas rampa, aprīkojums, kas bijis saskarē ar dzīvniekiem, riteņi un vadītāja kabīne, kā arī izkraušanas laikā izmantotais aizsargtērps/apavi,
               
            
                  —
               
               
                  tīrīšana un dezinficēšana notikusi:
                  
                              Valsts, reģions, vieta
                           
                           
                              Datums (dd.mm.gggg.)
                           
                           
                              Laiks (hh.mm)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  dezinfekcijas līdzeklis lietots ražotāja ieteiktajā koncentrācijā (3):
                  …
               
            
                  —
               
               
                  nākamā dzīvnieku iekraušana notiks:
                  
                              Valsts, reģions, vieta
                           
                           
                              Datums (dd.mm.gggg.)
                           
                           
                              Laiks (hh.mm)
                           
                        
                               
                           
                           
                               
                           
                           
                               
                           
                        
                               
                           
                        
                              Datums
                           
                           
                              Vieta
                           
                           
                              Operatora/vadītāja paraksts
                           
                        
                               
                           
                           
                               
                           
                           
                               
                           
                        
                              Lauksaimniecības dzīvnieku transportlīdzekļa operatora/vadītāja vārds, uzvārds un adrese (lielajiem burtiem)
                           
                        
            
         (1)  Ierakstīt lauksaimniecības dzīvnieku transportlīdzekļa/kuģa reģistrācijas/identifikācijas numuru.
      
         (2)  Nevajadzīgo svītrot.
      
         (3)  Norādīt vielu un koncentrāciju.
   
   
      II PIELIKUMS
      
         Tīrīšanas un dezinficēšanas sertifikāta paraugs lauksaimniecības dzīvnieku transportlīdzekļiem/kuģiem, kas iebrauc no Lībijas un Marokas
      
      Es, apakšā parakstījies(-usies) ierēdnis(-e), apliecinu, ka šajā datumā esmu pārbaudījis(-usi):
      
                  1)
               
               
                  lauksaimniecības dzīvnieku transportlīdzekli(-us)/kuģi(-us), ar reģistrācijas/identifikācijas numuru(-iem) … (1) un, vizuāli pārbaudot, esmu konstatējis(-usi), ka lauksaimniecības dzīvnieku vai kravas nodalījums, [kravas transportlīdzekļa virsbūve] (2), iekraušanas rampa, aprīkojums, kas bijis saskarē ar dzīvniekiem, riteņi un vadītāja kabīne, un izkraušanas laikā izmantotais aizsargtērps/apavi ir pietiekami labi iztīrīti;
               
            
                  2)
               
               
                  informācija sniegta Komisijas Īstenošanas lēmuma (ES) 2015/2217 (3) I pielikumā norādītās deklarācijas vai citā līdzvērtīgā veidā, iekļaujot Īstenošanas lēmuma (ES) 2015/2217 I pielikumā minētās pozīcijas.
                  
                              Datums
                           
                           
                              Laiks
                           
                           
                              Vieta
                           
                           
                              Kompetentā iestāde
                           
                           
                              Ierēdņa paraksts (4)
                              
                           
                        
                               
                           
                           
                               
                           
                           
                               
                           
                           
                               
                           
                           
                               
                           
                        
                              Zīmogs:
                           
                           
                              Vārds, uzvārds lielajiem burtiem:
                              …
                           
                        
            
         (1)  Ierakstīt lauksaimniecības dzīvnieku transportlīdzekļa(-u)/kuģa(-u) reģistrācijas/identifikācijas numuru(-us).
      
         (2)  Nevajadzīgo svītrot.
      
         (3)  Komisijas 2015. gada 27. novembra Īstenošanas lēmums (ES) 2015/2217 par pasākumiem, lai novērstu mutes un nagu sērgas vīrusa ievešanu Savienībā no Lībijas un Marokas (OV L 314, 1.12.2015., 60. lpp.).
      
         (4)  Zīmogam un parakstam jābūt krāsā, kas atšķiras no drukājuma krāsas.